
  Plx.605/2015
BIROUL PERMANENT

AL

CAMEREI DEPUTAŢILOR

Vă înaintăm, alăturat, Raportul comun asupra propunerii legislative pentru abrogarea alin.(5) al art.53 din Legea nr.46/2008 -Codul silvic, trimisă Comisiei pentru agricultură, silvicultură, industrie alimentară şi servicii specifice şi Comisiei pentru mediu şi echilibru ecologic spre dezbatere în fond, cu adresa nr. Plx.605 din 23 septembrie 2015.

            În raport cu  obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,

Nini SĂPUNARU

	VICEPREŞEDINTE,

PEIA NINEL


	SECRETAR,

Costel ŞOPTICĂ
	                        SECRETAR,

            VASILE DANIEL SUCIU

  Plx.605/2015
RAPORT COMUN 

asupra propunerii legislative pentru abrogarea alin.(5) al art.53 din Legea nr.46/2008 -Codul silvic
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru mediu şi echilibru ecologic au fost sesizate spre dezbatere în fond cu propunerea legislativă pentru abrogarea alin.(5) al art.53 din Legea nr.46/2008 -Codul silvic, transmisă cu adresa nr. Pl.x 605 din 23 septembrie 2015 şi înregistrată cu nr.4c-4/436/24.09.2015, respectiv cu nr. 4c-27/252/24.09.2015.
Senatul, în calitate de primă Cameră sesizată, a respins propunerea legislativă în şedinţa din 16 septembrie 2015.

La întocmirea prezentului raport comun, comisiile  au avut în vedere:

· avizul favorabil al Consiliului Legislativ (nr.469/13.05.2015);

· punctul de vedere negativ al Guvernului (nr. 9308/22.10.2015).

· avizul negativ al Comisiei juridice, de disciplină şi imunităţi (4c-11/1125/06.11.2015).



Propunerea legislativă are ca obiect de reglementare abrogarea alin.(5) al art.53 din Legea nr.46/2008 – Codul silvic, alineat ce prevede că „ Trecerea animalelor domestice prin fondul forestier spre zonele de păşunat, adăpat şi adăpostire se aprobă de ocolul silvic, cu acordul proprietarului fondului forestier, pe trasee delimitate şi perioade precizate. Pentru fondul forestier proprietate publică a statului, aprobarea se dă de către conducătorii structurilor prevăzute  la art.10 alin.(2)”.

În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice  şi Comisia pentru mediu şi echilibru ecologic au examinat propunerea legislativă sus-menţionat în şedinţe separate.

Membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din 29 octombrie 2015.
La lucrările Comisiei pentru agricultură au fost prezenţi 33 deputaţi, din totalul de 35 membri ai Comisiei.

Membrii Comisiei pentru mediu şi echilibru ecologic au examinat propunerea legislativă în şedinţa din 03 noiembrie 2015.
Din numărul total de 20 membri ai Comisiei pentru mediu şi echilibru ecologic au participat la dezbateri 9 deputaţi.

La dezbaterea propunerii legislative a participat ca invitat, în conformitate cu prevederile art.54 şi art. 55 din Regulamentul Camerei Deputaţilor, republicat, domnul Dan Popescu, Secretar de stat Secretar de stat în cadrul Ministerului Mediului, Apelor şi Pădurilor.
În urma examinării propunerii legislative şi a punctelor de vedere transmise de Consiliul Legislativ, Guvern şi comisia avizatoare, membrii celor două comisii au hotărât, cu majoritate de voturi, să propună Plenului Camerei Deputaţilor respingerea propunerii legislative pentru abrogarea alin.(5) al art.53 din Legea nr.46/2008 -Codul silvic, aceasta rămânând fără obiect ca urmare a promulgării Legii nr.133/2015 pentru modificarea şi completarea Legii nr.46/2008 – Codul silvic.
Conform dispoziţiilor art.75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

În raport de obiectul şi conţinutul reglementării propunerea legislativă face parte din categoria legilor ordinare.

	PREŞEDINTE,

Nini SĂPUNARU

	VICEPREŞEDINTE,

PEIA NINEL


	SECRETAR,

Costel ŞOPTICĂ
	                        SECRETAR,

            VASILE DANIEL SUCIU


	Întocmit,

Şef serviciu - Anton Păştinaru

Consilier parlamentar - Ioana Goţa                                                                                                                                                                                                                                       
	Întocmit,

Consilier parlamentar – Alina Alexandriuc 

